CELEX: 32010R0152
Language: sk
Date: 2010-02-23 00:00:00
Title: Nariadenie Komisie (EÚ) č. 152/2010 z  23. februára 2010 o zatriedení určitého tovaru do kombinovanej nomenklatúry

25.2.2010   
            
            
               SK
            
            
               Úradný vestník Európskej únie
            
            
               L 48/3
            
         NARIADENIE KOMISIE (EÚ) č. 152/2010
   z 23. februára 2010
   o zatriedení určitého tovaru do kombinovanej nomenklatúry
   EURÓPSKA KOMISIA,
   so zreteľom na Zmluvu o fungovaní Európskej únie,
   so zreteľom na nariadenie Rady (EHS) č. 2658/87 z 23. júla 1987 o colnej a štatistickej nomenklatúre a o Spoločnom colnom sadzobníku (1), a najmä na jeho článok 9 ods. 1 písm. a),
   keďže:
   
               (1)
            
            
               S cieľom zabezpečiť jednotné uplatňovanie kombinovanej nomenklatúry, ktorá tvorí prílohu k nariadeniu (EHS) č. 2658/87, je potrebné prijať opatrenia týkajúce sa zatriedenia tovaru uvedeného v prílohe k tomuto nariadeniu.
            
         
               (2)
            
            
               V nariadení (EHS) č. 2658/87 sa ustanovili všeobecné pravidlá výkladu kombinovanej nomenklatúry. Tieto pravidlá sa takisto uplatňujú na akúkoľvek inú nomenklatúru, ktorá sa na kombinovanej nomenklatúre celkovo alebo čiastočne zakladá alebo ktorá k nej pridáva akékoľvek ďalšie rozdelenie a ktorá je ustanovená v osobitných ustanoveniach Únie s ohľadom na uplatňovanie colných a iných opatrení vzťahujúcich sa na obchod s tovarom.
            
         
               (3)
            
            
               Podľa uvedených všeobecných pravidiel by sa tovar opísaný v stĺpci 1 tabuľky uvedenej v prílohe mal zatriediť pod číselný znak KN uvedený v stĺpci 2 na základe dôvodov uvedených v stĺpci 3 danej tabuľky.
            
         
               (4)
            
            
               Je potrebné umožniť, aby sa držiteľ záväznej informácie o nomenklatúrnom zatriedení, ktorú vydali colné orgány členských štátov v súvislosti so zatriedením tovaru podľa kombinovanej nomenklatúry, ale ktorá nie je v súlade s týmto nariadením, mohol na túto informáciu aj naďalej odvolávať počas troch mesiacov podľa článku 12 ods. 6 nariadenia Rady (EHS) č. 2913/92 z 12. októbra 1992, ktorým sa ustanovuje Colný kódex Spoločenstva (2).
            
         
               (5)
            
            
               Opatrenia ustanovené v tomto nariadení sú v súlade so stanoviskom Výboru pre colný kódex,
            
         PRIJALA TOTO NARIADENIE:
   Článok 1
   Tovar opísaný v stĺpci 1 tabuľky uvedenej v prílohe sa zatriedi v rámci kombinovanej nomenklatúry podľa číselného znaku KN uvedeného v stĺpci 2 tejto tabuľky.
   Článok 2
   Na záväzné informácie o nomenklatúrnom zatriedení tovaru vydané colnými orgánmi členských štátov, ktoré nie sú v súlade s týmto nariadením, je možné odvolávať sa aj naďalej počas troch mesiacov podľa článku 12 ods. 6 nariadenia (EHS) č. 2913/92.
   Článok 3
   Toto nariadenie nadobúda účinnosť dvadsiatym dňom po jeho uverejnení v Úradnom vestníku Európskej únie.
   
      Toto nariadenie je záväzné v celom rozsahu a priamo uplatniteľné vo všetkých členských štátoch.
      V Bruseli 23. februára 2010
      
         
            Za Komisiu v mene predsedu
         
         Algirdas ŠEMETA
         
            člen Komisie
         
      
   
   
      (1)  Ú. v. ES L 256, 7.9.1987, s. 1.
   
      (2)  Ú. v. ES L 302, 19.10.1992, s. 1.
   
      PRÍLOHA
      
                  Opis tovaru
               
               
                  Zatriedenie
                  (číselný znak KN)
               
               
                  Odôvodnenie
               
            
                  (1)
               
               
                  (2)
               
               
                  (3)
               
            
                  Výrobok sa skladá z tmavozelených elektrických káblov osadených 160 priehľadnými mini žiarovkami (1,5 V/0,5 W), ktoré sú navzájom poprepájané a vytvárajú sieť s rozmermi 320 × 150 cm (tvz. „svetelná sieť“). Jednotlivé oká siete majú rozmer 19 × 19 cm, takže vzdialenosť medzi každou žiarovkou je približne 19 cm.
                  Výrobok je predkladaný v balení na predaj v malom spolu s 24-voltovým statickým konvertorom, 8 prísavkami s háčikmi a 10 náhradnými žiarovkami.
                  Svetelná sieť je vyrobená na vonkajšie aj vnútorné použitie.
                  Výrobok je určený na ozdobné účely, napríklad na ozdobenie vianočného stromčeka alebo okna.
               
               
                  9405 30 00
               
               
                  Zatriedenie je určené všeobecnými pravidlami 1 a 6 pre interpretáciu kombinovanej nomenklatúry a znením číselných znakov KN 9405 a 9405 30 00.
                  Rozmer siete umožňuje jej jednoduché umiestnenie na stromček a jeho pokrytie. Farba káblov, ako aj jednotlivé oká siete s rozmermi 19 × 19 cm, umožňujúce natiahnutie siete cez vonkajšie končeky vetiev smerom dovnútra, zabezpečujú, že keď sa žiarovky rozsvietia, káble a žiarovky sú skryté, zatiaľ čo svetlo žiaroviek je zvonku viditeľné, čím vzniká jednotný ozdobný efekt.
                  Napriek tomu, že výrobok sa môže použiť aj na iné účely, jeho skutočné a identifikovateľné vlastnosti poukazujú na to, že je určený na svetelné ozdobenie vianočného stromčeka.
                  Tento výrobok sa preto zatrieďuje do číselného znaku KN 9405 30 00 ako elektrické svietidlo na vianočné stromčeky.